ரொம்ப நாளாக புத்தக விமர்சனம் எழுதணும்னு எண்ணி, எழுத முடியாமலே இருந்தது. என் வீட்டு குட்டி நூலகத்தில் இந்திரா செளந்தர்ராஜன் எழுதிய நாவலகள் தான் அதிகம் இடம்பிடித்திருக்கும். அவர் எழுதிய நாவல்களில் எனக்கு மிகவும் பிடித்த நாவல்களில் இந்த மர்மம் நிறைந்த புதினமான "கோட்டைப்புரத்து வீடு” ஒன்று. இந்நாவல் ஆனந்த விகடனில் 31 வாரங்கள் தொடராக வெளிவந்துள்ளது. தலைப்பைப் பார்த்தவுடன், இது ஒரு சரித்திரக் கதையாக இருக்குமோ என்று எண்ணத் தோன்றும். அதற்கு அவர் தன்னுடைய என்னுரையில், "அன்றைய சரித்திரமும், இன்றைய சமுதாயமும் கைகோர்த்து நடந்த ஒரு கற்பனை" என்று சொல்லி, அன்றைய சரித்திரத்தையும், இன்றைய சமுதாயத்தையும் மர்மம் எனும் முடிச்சைக் கொண்டு இணைத்திருக்கிறார். அந்த மர்மமுடிச்சானது சாபத்தால் பின்னப்பட்டதா இல்லை சதியால் பின்னப்பட்டதா என்பதை கண்டறிந்து அந்த முடிச்சை அவிழ்ப்பதே இந்த நாவலாகும். அன்றைய சரித்திரத்தில் அதாவது நூறாண்டுகளுக்கு முன்பு பெண்களுக்கு இழைக்கப்பட்ட கொடுமைகளுக்கு பிராயச்சித்தமாக , இன்றைய சமுதாயத்தில் ஒரு பெண்ணைக் கொண்டே அந்த மர்ம முடிச்சை அவிழ்ப்பது வரவேற்கத்தக்கது.